

VLADA REPUBLIKE HRVATSKE

Zagreb, 31. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o visini osnovice za obračun plaće u javnim službama u 2025. godini |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) i članka 13. stavka 2. Zakona o plaćama u državnoj službi i javnim službama (,,Narodne novine“, broj 155/23.), Vlada Republike Hrvatske je na sjednici održanoj \_\_\_\_\_\_\_\_\_ 2024. donijela

**O D L U K U**

**o visini osnovice za obračun plaće u javnim službama u 2025. godini**

**I.**

Ovom Odlukom određuje se osnovica za obračun plaće za zaposlenike u javnim službama na koje se primjenjuje Zakon o plaćama u državnoj službi i javnim službama („Narodne novine“, broj 155/23.) te Temeljni kolektivni ugovor za zaposlenike u javnim službama („Narodne novine“, broj 29/24.) za 2025. godinu.

Osnovica za izračun plaće iz stavka 1. ove točke će iznositi:

1. od 1. siječnja 2025. do 31. siječnja 2025. godine 947,18 eura bruto i primjenjuje se počevši s plaćom za mjesec siječanj, koja se isplaćuje u mjesecu veljači

2. od 1. veljače 2025. do 31. kolovoza 2025. godine 975,60 eura bruto i primjenjuje se počevši s plaćom za mjesec veljaču, koja se isplaćuje u mjesecu ožujku

3. od 1. rujna 2025. godine pa nadalje 1.004,87 eura bruto i primjenjuje se počevši s plaćom za mjesec rujan, koja se isplaćuje u mjesecu listopadu.

**II.**

Financijska sredstva za provedbu ove Odluke osigurana su u državnom proračunu Republike Hrvatske.

**III.**

Ova Odluka objavit će se u „Narodnim novinama“, a stupa na snagu 1. siječnja 2025.

KLASA:  
URBROJ:   
Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Odlukom o pokretanju postupka pregovora o sklapanju dodatka Temeljnom kolektivnom ugovoru za zaposlenike u javnim službama i imenovanju pregovaračkoga odbora Vlade Republike Hrvatske („Narodne novine“, broj 132/24.), pokrenuti su pregovori o sklapanju dodatka Temeljnom kolektivnom ugovoru za zaposlenike u javnim službama („Narodne novine“, broj 29/24.).

Odredbom članka 13. stavka 2. Zakona o plaćama u državnoj službi i javnim službama („Narodne novine“, broj 155/23.) propisano da, ako se kolektivnim ugovorom ne ugovori visina osnovice do donošenja državnog proračuna Republike Hrvatske za iduću godinu, istu utvrđuje Vlada Republike Hrvatske. Isto je ugovoreno i odredbom članka 53. stavka 5. Temeljnog kolektivnog ugovora za zaposlenike u javnim službama.

Tijekom trajanja pregovora, na održanim sastancima pregovaračkog odbora Vlade Republike Hrvatske i reprezentativnih sindikata javnih službi nije postignut dogovor o visini osnovice za izračun plaće zaposlenika u javnim službama na koje se primjenjuje Zakon o plaćama u državnoj službi i javnim službama („Narodne novine“, broj 155/23.) te Temeljni kolektivni ugovor za zaposlenike u javnim službama.

Vlada Republike Hrvatske je s reprezentativnim sindikatima državne službe u okviru provedenih pregovora o sklapanju dodatka Kolektivnom ugovoru za državne službenike i namještenike („Narodne novine“, br. 56/22., 127/22., 58/23., 128/23. i 29/24.) postigla sporazum o visini osnovice za izračun plaće za državne službenike i namještenike, na način da se ugovori njezino uvećanje od 3 %, koja se primjenjuje počevši s plaćom za mjesec veljaču 2025., a koja će biti isplaćena u mjesecu ožujku 2025., te dodatno za 3 % koja se primjenjuje počevši s plaćom za mjesec rujan 2025., a koja će biti isplaćena u mjesecu listopadu 2025.

Iako je dio sindikata javnih službi prihvatio istu ponudu, njihovi članovi ne čine više od pedeset posto radnika članova od ukupno sindikalno organiziranih radnika sindikata zastupljenih u pregovaračkom odboru, koliko je potrebno da bi kolektivni ugovor bio važeći.

Stoga se ovim prijedlogom, u cilju zadržavanja odgovarajućeg opsega i razine materijalnih prava zaposlenika u javnim službama, utvrđivanjem osnovice na predloženi način ujednačavaju prava iz rada i po osnovi rada zaposlenika u javnim službama s pravima državnih službenika i namještenika te se osigurava njihovo kontinuirano ostvarivanje prava u istom opsegu.

Financijska sredstva za provedbu ove odluke planirana su i osigurana u državnom proračunu Republike Hrvatske.